REGOLAMENT TAL-KUNSILL (KE) Nru 37/2009
tas-16 ta' Diċembru 2008
li jemenda r-Regolament (KE) Nru 1798/2003 dwar il-koperazzjoni amministrattiva fil-qasam tat-taxxa fuq il-valur miżjud, sabiex tiġi miġġielda l-frodi fiskali marbuta ma’ transazzjonijiet intra-Komunitarji
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 93 tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew (1),
Wara li kkunsidra l-opinjoni tal-Kumitat Ekonomiku u Soċjali Ewropew (2),
Billi:
(1)
Sabiex il-frodi marbuta mat-taxxa fuq il-valur miżjud (VAT) tiġi miġġielda b’mod aktar effettiv, huwa essenzjali li l-Istati Membri jiġbru u jiskambjaw l-informazzjoni dwar it-transazzjonijiet intra-Komunitarji fl-iqsar żmien possibbli. Il-perijodu ta’ xahar huwa l-aktar adatt għal din il-ħtieġa meta jittieħed kont tal-perijodi finanzjarji u tal-kontabilità tal-impriżi, u tal-objettivi ta’ tnaqqis tal-piż amministrattiv għall-intrapriżi.
(2)
Fid-dawl tal-emendi li saru għall-perijodu tad-dikjarazzjoni tat-transazzjonijiet intra-Komunitarji (3) bid-Direttiva tal-Kunsill 2008/117/KE tas-16 ta' Diċembru 2008, jeħtieġ li jiġu emendati r-referenzi għal dak il-perijodu fir-Regolament tal-Kunsill (KE) Nru 1798/2003 (4).
(3)
Ladarba l-għanijiet ta’ dan ir-Regolament biex tiġi miġġielda l-frodi marbuta mal-VAT ma jistgħux jinkisbu b’mod suffiċjenti mill-Istati Membri, billi l-azzjoni tagħhom fil-kwistjoni tiddipendi mill-informazzjoni miġbura mill-Istati Membri l-oħrajn, u jistgħu għalhekk, minħabba l-involviment meħtieġ tal-Istati Membri kollha, jinkisbu aħjar fil-livell Komunitarju, il-Komunità tista’ tadotta miżuri konformement mal-prinċipju ta’ sussidjarjetà stabbilit fl-Artikolu 5 tat-Trattat. Konformement mal-prinċipju ta’ proporzjonalità kif stabbilit fl-istess Artikolu, dan ir-Regolament ma jmurx lil hinn minn dak li hu meħtieġ biex jinkisbu dawk l-għanijiet.
(4)
Ladarba l-emendi previsti f’dan ir-Regolament huma meħtieġa biex ir-Regolament (KE) Nru 1798/2003 jiġi adattat għall-miżuri previsti fid-Direttiva tal-Kunsill 2008/117/KE, dan ir-Regolament għandu jidħol fis-seħħ fl-istess data tal-imsemmija Direttiva.
(5)
Hu għalhekk meħtieġ li r-Regolament (KE) Nru 1798/2003 jiġi emendat kif meħtieġ,
ADOTTA DAN IR-REGOLAMENT:
Artikolu 1
Ir-Regolament (KE) Nru 1798/2003 huwa b’dan emendat kif ġej:
(1)
It-tieni subparagrafu tal-Artikolu 23 għandu jiġi sostitwit b’dan li ġej:
“Il-valuri msemmija fil-punt 2 ta’ l-ewwel subparagrafu għandhom jingħataw fil-munita ta’ l-Istat Membru li jipprovdi l-informazzjoni u jirriferu għall-perijodi tal-preżentazzjoni tad-dikjarazzjonijiet rikapitolattivi rispettivi ta’ kull persuna taxxabbli taħt l-Artikolu 263 tad-Direttiva 2006/112/KE.”.
(2)
It-tieni subparagrafu tal-Artikolu 24 għandu jiġi sostitwit b’dan li ġej:
“Il-valuri msemmija fil-punt 2 ta’ l-ewwel subparagrafu għandhom jingħataw fil-munita ta’ l-Istat Membru li jipprovdi l-informazzjoni u jirriferu għall-perijodi tal-preżentazzjoni tad-dikjarazzjonijiet rikapitolattivi rispettivi ta’ kull persuna taxxabbli taħt l-Artikolu 263 tad-Direttiva 2006/112/KE.”.
(3)
Fl-Artikolu 25, il-paragrafi 1 u 2 għandhom jiġu sostitwiti b’dan li ġej:
“1. Fejn l-awtorità kompetenti ta’ Stat Membru tkun obbligata tagħti aċċess għal informazzjoni taħt l-Artikoli 23 u 24, hija għandha tagħmel dan malajr kemm jista’ jkun u mhux aktar tard minn perijodu ta’ xahar li jibda mit-tmiem tal-perijodu li għalih hija relattiva l-informazzjoni.
2. B’deroga mill-paragrafu 1, fejn l-informazzjoni tiddaħħal f’bażi ta’ informazzjoni elettronika fiċ-ċirkostanzi previsti fl-Artikolu 22, l-aċċess għal din l-informazzjoni addizzjonali għandu jingħata malajr kemm jista’ jkun u mhux aktar tard minn matul il-perijodu ta’ xahar li jsegwi l-perijodu li matulu tkun inġabret l-informazzjoni”.
Artikolu 2
Dan ir-Regolament għandu jidħol fis-seħħ fl-1 ta' Jannar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ Diċembru 2008.